KOMMISSIONENS BESLUTNING af 30. november 1998 om en fælles teknisk forskrift for landmobile satellitjordstationer (LMES), der anvender frekvensbåndene 1,5/1,6 GHz (meddelt under nummer K(1998) 3695) (EØS-relevant tekst) (98/734/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 98/13/EF af 12. februar 1998 om teleterminaludstyr, satellitjordstationsudstyr og gensidig anerkendelse af udstyrets overensstemmelse (1), særlig artikel 7, stk. 2, andet led, og

ud fra følgende betragtninger:

Kommissionen har i henhold til artikel 7, stk. 2, første led, vedtaget bestemmelserne til klarlæggelse af, hvilken type satellitjordstationsudstyr der skal omfattes af denne fælles tekniske forskrift, samt den dertil hørende erklæring om anvendelsesområdet;

de tilsvarende harmoniserede standarder eller dele deraf til gennemførelse af de væsentlige krav, som skal ændres til fælles tekniske forskrifter, bør vedtages;

af hensyn til kontinuiteten i fabrikanternes adgang til markedet er det nødvendigt at tillade overgangsordninger med hensyn til udstyr, der er godkendt i henhold til nationale typegodkendelsesforskrifter;

forslaget har været forelagt for udvalget (ACTE) i overensstemmelse med artikel 29, stk. 2;

de i denne beslutning fastsatte foranstaltninger er i overensstemmelse med udtalelse fra ACTE -

VEDTAGET FØLGENDE BESLUTNING:

Artikel 1

1. Denne beslutning anvendes på satellitjordstationsudstyr, som er omfattet af den harmoniserede standard, der henvises til i artikel 2, stk. 1.

2. I denne beslutning fastlægges en fælles teknisk forskrift for landmobile satellitjordstationer (LMES), der anvender frekvensbåndene 1,5/1,6 GHz.

Artikel 2

1. Den fælles tekniske forskrift omfatter den harmoniserede standard, der er udarbejdet af det relevante standardiseringsorgan til gennemførelse, for så vidt det er relevant, af de væsentlige krav i artikel 17 i direktiv 98/13/EF. Denne standards reference er anført i bilag I.

2. Satellitjordstationsudstyr, som er omfattet af denne beslutning, skal opfylde den fælles tekniske forskrift, der er anført i stk. 1, de væsentlige krav i artikel 5, litra a) og b), i direktiv 98/13/EF og kravene i andre direktiver, der gælder for udstyret, herunder navnlig Rådets direktiv 73/23/EØF (2) og 89/336/EØF (3).

3. Tabel A i bilag II viser, hvilke grænseværdier for uønskede emissioner over 1000 MHz og uden for båndene 1626,5-1645,5 MHz og 1656,6-1660,5 MHz der gælder indtil 1. juni 2002. Tabel B i bilag II indeholder de tilsvarende grænseværdier, der gælder fra 1. juni 2002.

Artikel 3

Bemyndigede organer, der er udpeget med henblik på at gennemføre procedurerne i artikel 10 i direktiv 98/13/EF, sikrer, at den harmoniserede standard, der henvises til i bilaget, anvendes for satellitjordstationsudstyr, der er omfattet af artikel 1, stk. 1, umiddelbart efter meddelelsen af nærværende beslutning.

Artikel 4

1. Nationale typegodkendelsesforskrifter for udstyr, der er omfattet af den harmoniserede standard, der henvises til i bilaget, finder ikke længere anvendelse fra tre måneder efter nærværende beslutnings vedtagelse.

2. Satellitjordstationsudstyr, der er godkendt i henhold til sådanne nationale typegodkendelsesforskrifter, kan fortsat markedsføres på den pågældende medlemsstats marked og tages i brug.

Artikel 5

Denne beslutning er rettet til medlemsstaterne.

Udfærdiget i Bruxelles, den 30. november 1998.

På Kommissionens vegne

Martin BANGEMANN

Medlem af Kommissionen

(1) EFT L 74 af 12. 3. 1998, s. 1.

(2) EFT L 77 af 26. 3. 1973, s. 29.

(3) EFT L 139 af 23. 5. 1989, s. 19.

BILAG I

Henvisning til den harmoniserede standard, der finder anvendelse

Den harmoniserede standard, der henvises til i beslutningens artikel 2, er:

Satellite Earth Stations and Systems (SES);

Land Mobile Earth Stations (LMES) operating in the 1,5/1,6 GHz frequency bands providing voice and/or data communications

(Satellitjordstationer og -systemer (SES);

Landmobile jordstationer (LMES) til tale- og/eller datakommunikation, der anvender frekvensbåndene 1,5/1,6 GHz)

ETSI

Det Europæiske Institut for Telestandarder

Sekretariatet

TBR44 - maj 1998

(eksklusive forordet)

Supplerende oplysninger

Det Europæiske Institut for Telestandarder er anerkendt i henhold til Rådets direktiv 83/189/EØF (1).

Ovenstående harmoniserede standard er udarbejdet i henhold til et mandat udstedt efter de relevante procedurer i direktiv 83/189/EØF.

Den fulde ordlyd af ovennævnte harmoniserede standard kan fås ved henvendelse til:

Det Europæiske Institut for Telestandarder

650, route des Lucioles

F-06921 Sophia Antipolis Cedex

Europa-Kommissionen

DG XIII/A/2 - (BU 31, 1/7)

Rue de la Loi/Wetstraat 200

B-1049 Bruxelles

/Brussel

eller enhver anden organisation, der er ansvarlig for formidling af ETSI-standarder. En liste over disse organisationer findes på Internet under adressen www.ispo.cec.be.

(1) EFT L 109 af 26. 4. 1983, s. 8.

BILAG II

>TABELPOSITION>

>TABELPOSITION>